Paterna invertirà prop de 300.000 euros a reposar voreres de tots els barris del municipi
05/11/2015

# Paterna invertirà prop de 300.000 euros a reposar voreres de tots els barris del municipi

[![Imatge del mal estat d'una vorera en la Canyada](/images/noticias/2015/11/acera.jpg)](/images/noticias/2015/11/acera.jpg)

05.11.2015

Les obres estan incloses en el pla de la Diputació de València i seran adjudicades abans del 10 de desembre d’enguany

L’Ajuntament de Paterna invertirà 292.240,27 euros a reposar centenars de voreres de tots els barris de la localitat. L’Àrea d’Infraestructures que dirigeix la regidora Nuria Campos ha obert ja el concurs públic per a adjudicar uns treballs que hauran d’estar conclosos en un termini màxim de 7 mesos.

Les obres estan incloses dins del Pla de la Diputació de València per a sufragar inversions financerament sostenibles i seran adjudicades abans del 10 de desembre d’enguany, junt amb altres 24 projectes que en total ascendiran a 2,4 milions d’euros, que seran costejats per la institució provincial.

L’Alcalde de Paterna, Juan Antonio Sagredo, ha subratllat que en la contractació de l’empresa es valorarà de forma positiva que l’empresa adjudicatària contracte treballadors i treballadores desempleats de la localitat.

“L’Ajuntament de Paterna tornarà a ser motor generador d’ocupació i recuperarà el prestigi que mai degué perdre”, ha defés. En este sentit, el primer edil ha assenyalat que “per a l’actual equip de Govern socialista les persones són el primer i estan en l’epicentre de la gestió pública, per això gestionem els recursos de l’Administració de la manera més eficient possible i propiciarem la creació de llocs de treball per als paterners i paterneres”, ha avançat.